Andy Ďurica

2001 – 2004

Po víťazstve v autorskej súťaži Košický zlatý poklad a stretnutí s gitaristom Petrom Bičom (IMT Smile, Muller, Jana Kirschner) Ďurica v štúdiách slovenského rozhlasu nahráva album Best Of, ktorý je jeho debutom a zároveň výberom piesní z ranného obdobia jeho kariéry. Na albume, pod ktorý sa producentsky podpísal Peter Bič hudobne spolupracovali bubeník Robert Tkáč či basgitarista Martin Gašpar.
Album Best Of je nahrávaný počas Ďuricovho štúdia Dramatického odboru na Akadémii Umení v Banskej Bystrici (2001 – 2005), kde počas štúdia získava angažmán v zvolenskom muzikálovom divadle Maska, kde k muzikálu Romeo a Julia nahráva niekoľko titulných piesní spolu s hercom a hudobníkom Milom Kráľom.
V roku 2003 Andy Ďurica získava v ankete Slávik 2003 ocenenie Skokan roka, kde sa umiestňuje v prvej desiatke ocenených spevákov na priečke číslo 7.
Počas tohoto obdobia tvorí Andy Ďurica spolu s gitaristom Petrom Bičom autorskú koncertnú dvojicu ktorá neskôr vyústi do hudobnej skupiny STEREO.

2005 – 2006

V roku 2005 o Andyho Ďuricu a Petra Biča už ako o hudobné zoskupenie STEREO prejavuje záujem renomované vydavateľstvo Universal Music, v ktorom spoločne nahrávajú a po 6 mesiacoch vydávajú svoj druhý album s rovnomenným názvom Stereo (2005). Po úspechu albumu a singlov „Po písmenku“ (hudba: Andy Ďurica / text: Miroslav Válek) či „Odveď si ma niekam“ (hudba a text: Andy Ďurica / Peter Bič) ešte v roku 2005 Ďurica píše texty na album speváčky Nataši Džunkovej, Telo a duša (2005) a dostáva rovnako ponuku na otextovanie debutového albumu 1. slovenskej Superstar Katky Koščovej: Ešte sa nepoznáme (2005), kde otextuje 6 piesní.
Na jar roku 2006 sa skupina STEREO dostáva na turné ako predskokan skupiny No Name po najväčších športových halách slovenskej republiky kde ju registruje stále viac nových fanúšikov.
Andy sa v tom čase ako jeden zo spevákov vyskytne spolu s interpretmi ako Kuli (Desmod), Miko Hladký (Gladiátor) či Zuzana Smatanová v remakeu piesne Mira Žbirku, „Balada o poľných vtákoch“ v projekte Meky Revival 2006.
Skupina STEREO je nominovaná na cenu AUREL na cenu videoklip roka k piesni „Odveď si ma niekam“.
Na jar 2006 Andy Ďurica píše texty na debutový album svojho menovca Adama Ďuricu: Cukor a soľ (Universal Music 2006)
V lete roku 2006 sa Andy Ďurica stretáva so spevákom Paľom Haberom a otextuje okrem jednej piesne celý jeho solový album Pavol Habera: To sa stáva (Universal Music 2006)
Na albume To sa stáva sa rovnako nachádza pieseň „Ešte stále som tu ja“ (hudba: Pavol Habera / text: Andy Ďurica / 2006), ktorá sa stáva titulnou skladbou k prvému slovenskému TV sitcomu Susedia (réžia: Andy Kraus / Peter Marcin) úspešne vysielanom TV Markíza od roku 2007 v reprízach dodnes.

2007

V roku 2007 sa Andy Ďurica stretáva s manažérom Jozefom Šebom a s producentom Jurajom Kupcom textársky spolupracuje na albume 2. slovenskej Superstar Petra Cmoríka, Žijem ako viem (Universal music – 2007)
Medzitým Ďurica pokračuje v koncertovaní s kapelou STEREO v kluboch a na festivaloch a pripravuje ďalšie piesne na svoj nový album.

2008 – 2009

Po úspešnej spolupráci s Pavlom Haberom na albume To sa stáva (2006) dostáva Andy ponuku na otextovanie nového albumu skupiny Team, pod názvom TEAM 11, kde otextuje polovicu albumu a medzi inými texty aj k singlom: „Miesto kde spávajú vtáci“ či „Ako málo“.
V roku 2008 vychádza kompilácia Mladá vlna, na ktorej Ďurica spolu so svojou skupinou STEREO vydáva nové piesne: „Láka ma“, „Vrah“ a „Niekde medzi tým“.
V tomto roku rovnako vychádza debutový album víťazke súťaže Coca Cola Pop Star – speváčke a klavíristke Márii Čírovej, Búrka, pre ktorú Andy napíše niekoľko textov.